Стивън Спендър
Падането на един град

Превод от английски: Василка Хинкова, Владимир Филипов, —

chitanka.info

Афишите по стените

и бюлетините, по улиците разпръснати,

са размити, разкъсани от дъжда,

думите им са сякаш от сълзи замъглени

и приличат на кожа,

която победният ураган

от телата им лющи.

Имената на героите във залата,

гдето стъпки гърмоляха, кънтяха бронзови гласове —

Фокс и Лорка — са вече история,

по стените задраскана с бяс,

тяхното злато в пръстта е захвърлено,

забранено е тяхното споменаване.

Всички значки и всички поздрави,

откъснати от реверите и ръцете —

са захвърлени заедно с хората, които ги носеха,

или в най-тайното леговище на мисълта са прикътани.

Залети са те на усмивката със водите,

която се дава като данък на победителя.

Всичко научено е насила забравено.

Младежта, която четеше, сега ослепя,

със старинна мъглявина са покрити очите й.

Унилият селянин с отпуснати рамене

след рева на магарето крета.

Всички помнят, че нищо не трябва да помнят.

Но думите все пак напират навън

през високата порта на черепа

и просветват в някое ъгълче на несломения поглед.

На стареца споменът към детето прескача

като искра от дните на свободата —

и детето я пази като скръбна играчка.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.